Statusrapport for Limit-2000
http://www.idb.hist.no/limit-2000/
15.9.99, Geir Maribu, Høgskolen i Sør-Trøndelag

Oppsummert
•	Samarbeid om et nettbasert innføringsfag i IT mellom institusjonene. Kjøres for første gang høsten 1999 som ordinært tilbud ved HiA, HiBu, HiB og HiST. Faget kjøres med felles webside og aktiviteter foregår både lokalt og på nettet.
•	Valgfagstilbudet er klart til våren 2000
•	Samarbeidet og gjennomføringen av innføringsfaget vil bli evaluert i løpet av høsten 1999.
Fra søknaden
Målsettingen med Prosjektet Limit-2000 er å utvikle samarbeidsmetodikk mellom høgskoler innen IT-fag. Dette gjelder både på lærersiden og studentsiden ved at fag kjøres som samarbeidsprosjekt på tvers av institusjonsgrensene.
I fase 1 (1999), utviklingsfasen, er det snakk om å utvikle samarbeidmetodikk og vinne erfaring med faglig samarbeid over institusjonsgrensene.
I fase 2 (2000), utvidelses- og spredningsfase, skal dette samarbeidet videreutvikles både i bredde og dybde med sikte på å kunne tilby et fullstendig tverrinstitusjonelt høgskolekandidatstudium innen IT via Internett.
Etablere fag på nettet som utvikles og blir kjørt som et samarbeid mellom institusjonene, og på den måten etablere kvalitativt bedre fag. Videre skal det også etableres rutiner for utveksling av fag på valgfag-nivå mellom institusjonene.
Institusjonene i samarbeidet
De fem institusjonene som deltar i Limit-2000-samarbeidet med å utvikle et 2-årig kandidatstudium via nettet er: Høgskolen i Agder (HiA), Høgskolen i Buskerud (HiBu), Høgskolen i Bergen (HiB), Høgskolen i Sør-Trøndelag (HiST) og Høgskolen i Narvik (HiN). Per dato har HiA, HiBu og HiST lokale 2-årige kandidatstudier i IT. HiST har også et tilbud via nettet. 
Ved HiB og HiN finnes det ikke høgskolekandidatstudier i IT for tiden, men det er arbeid på gang for å opprette studier.
Det felles innføringsfaget som utvikles vil fra høsten 1999 inngår som et obligatorisk innføringsfag for studentene ved HiA, HiBu og HiST. HiB har ikke kandidatstudenter, men tilbyr i stedet faget til jordskiftekandidater.
Økonomi
Bevilgningen til Limit-2000 for 1999 er på 500 000 kroner. Den er fordelt mellom institusjonene på følgende måte:
HiA:	90 000 kr
HiBu:	90 000 kr
HiB:	90 000 kr
HiN:	90 000 kr
HiST:	90 000 kr + 50 000 kr
HiST er tildelt 50 000 kr ekstra til ledelse av prosjektet.

Samarbeid mellom institusjonene
Møter
Det er avholdt 5 møter innenfor Limit-2000-gruppa: Kristiansand 30.10.98, Trondheim 7.1.99, Oslo 3.3.99, Bergen 28.4.99 og Kristiansand 17.6.99.
Hovedtema på disse møtene har vært samarbeid om et felles innføringsfag i IT med oppstart høsten 1999. Men også samarbeid om valgfagene og opplegg for evaluering av samarbeidet og evaluering av det nye faget er diskutert.
På møtene har deltakere fra Høgskolen i Agder, Høgskolen i Buskerud, Høgskolen i Bergen og Høgskolen i Sør-Trøndelag deltatt.
Erfaringer fra samarbeidet
Første året av prosjektet (1999) har i stor grad dreid seg om å utvikle et felles innføringsfag i IT. Hensikten har vært tosidig; både få fram et felles fag mellom institusjonene, men også prøve ut forskjellige samarbeidsformer mellom institusjonene.
Vi kom ganske tidlig fram til at for å lykkes i samarbeidet måtte flere betingelser være oppfylt:
•	Felles pott med læremateriell: Samarbeidet gir den enkelte lærer tilgang til mye relevant lærestoff fra de andre institusjonene og stresset ifbm med stadig utvikling av nytt læremateriell reduseres. Lærere kan i større grad konsentrere seg om tilrettelegging av lærestoffet og direkte kontakt ut mot studenter.
•	Fleksibilitet: Fagtilbudet som utvikles må ta hensyn både til felles nytte (og dermed fordelen av å benytte hverandres læremateriell) og til spesielle opplegg og innhold som den enkelte institusjon måtte ha. På den måten kan f.eks et felles IT-fag ha litt forskjellig innhold og størrelse med utgangspunkt i lokale behov.
•	Nye metoder og teknologi: Samarbeidet må gi noe nytt som en ikke kan oppnå aleine, f.eks. samarbeid mellom studenter på tvers av institusjonene.
Utgangspunktet for samarbeidet må være at institusjonell frihet må opprettholdes. Samarbeidet må være frivillig og fungerer best når alle føler at de har nytte av det.
Utvikling av et nettbasert innføringsfag i IT
Flere av institusjonene hadde allerede et innføringsfag i IT. Problemet og utfordringen med et samarbeid var at disse fagene varierte mellom institusjonene både i innhold og omfang. Men alle institusjonene så behovet for å videreutvikle faget, skape et bedre fag, utnytte ressursene bedre, og ikke minst utnytte moderne samarbeidsteknologi både i gjennomføringen av faget og som eksplisitt innhold i faget.
For å tilfredsstille de forskjellige behovene som lå hos hver av institusjonene ble faget designet slik at det kunne tilpasses den enkelte institusjon i samarbeidet, men også til framtidige institusjonen med annen bakgrunn, f.eks økonomi og administrasjon, utdanning i helsefag, lærerutdanning etc.
Faget struktureres i 3 deler der innhold og pedagogisk metode er forskjellig. 
Intro-del: Denne delen skal gi en kort innføring i de viktigste verktøyene slik at de grunnleggende teknikkene er på plass. Varighet 4 uker. Studentene jobber individuelt. 
Prosjekt: Her er det snakk om å lage et case der studentene skal få benytte mange av de aktuelle verktøyene og "tvinges" innom mange av de aktuelle temaene fra innholdslista. Studentene skal følges opp uke for uke og ledes gjennom prosjektet av en veileder. Hver uke må det gis utførlige rapporter. Det forutsettes at dette prosjektet bruker Internett som samarbeidsarena. Varighet 8-9 uker. Studentene jobber i grupper på 4 personer. 
Valgdel: I denne delen tar vi med de delene av temalista som vi ikke greide å inkludere i de to første delene. Denne delene kan også bli liten eller stor avhengig av hvor stort dette faget er hos den enkelte institusjon, om det f.eks er 2 eller 4 vekttall. 
Valgfagene
Valgfagene har vært diskutert på de to siste møtene, og etter planen kommer det opp et felles pott av valgfag fra våren 2000.
Evaluering
Evalueringen vi dreie seg om to forhold:
•	Evaluere de erfaringer som vi gjøre oss underveis med denne typen faglig samarbeid på tvers av institusjonene både når det gjelder det praktiske samarbeidet med å planlegge og drive faget, og med innpassing i hver enkelt institusjons egen studieplaner.
I fase 2 vil erfaring med et komplett nettbasert studium i forhold til rekruttering, kapasitet og muligheten for desentralisering bli evaluert.
Selve fagopplegget vil bli evaluert under kjøring av faget. Her er det snakk om å finne ut av hva studentene synes om et slikt nettbasert fagopplegg på tvers av institusjonsgrensene.
•	Evalueringen vil bli utført som spørreskjemaer mot studenter og som intervjuer mot institusjonene.
Første runde med evaluering går høsten 1999.

Trondheim 15.9.99
Geir Maribu